**Konferencia pri príležitosti 80. Výročia oslobodenia Osvienčimu**

Dňa 27. januára, pri príležitosti výročia oslobodenia nacistického koncentračného tábora Osvienčim (Auschwitz-Birkenau), si svet každoročne pripomína pamiatku obetí holokaustu. V tento deň Education international v spolupráci s poľským odborovým zväzom učiteľov ZNP, nemeckým odborovým zväzom GEW a izraelským odborovým zväzom ITU pravidelne organizuje v Krakove konferenciu zameranú na historické súvislosti tejto tragédie a prepojenia na aktuálne dianie vo svete. Konferencia má za cieľ uctiť si obete holokaustu a zdôrazniť kľúčovú úlohu vzdelávania v boji proti antisemitizmu, rasizmu a krajne pravicovým ideológiám.

Na konferencii sa zúčastnilo približne 60 zástupcov odborových zväzov s 20 krajín. Odborový zväz školstva na konferencii zastupoval vedúci Úradu zväzu Juraj Stodolovský a členovia rady ZO Kežmarok Martin Habiňák a Lucia Heldáková.

Na úvod vystúpila s príhovorom poľská ministerka školstva Barbara Nowacka, ktorá poskytla záštitu nad konferenciou. Okrem nej vystúpil aj predseda hostiteľského odborového zväzu Slawomir Broniarz, vice-primátorka Krakova Maria Klaman, či Paweł Sękowski, profesor histórie na Jagelovskej univerzite. Prezident ETUCE John MacGabhann predniesol silný prejav, v ktorom uviedol: „to, čo sa stalo v Osvienčime-Birkenau, nebolo nevyhnutné – bolo to zámerné, plánované a dalo sa tomu zabrániť.“ Vyzval pedagógov, aby pri svoje práci zdôrazňovali pravdu, rovnosť a ľudskosť, pričom varoval pred šírením dezinformácií a nenávisti v digitálnom veku. „Vzdelávanie musí zostať baštou pravdy a vzájomného rešpektu,“ dodal a vyzval vlády, aby zapojili učiteľov do vytvárania inkluzívnych učebných osnov, ktoré podporujú kritické myslenie a globálne občianstvo. Ocenil desaťročia trvajúce partnerstvo medzi odborármi z Poľska, Izraela a Nemecka a označil ho za „príklad pre všetkých“. Na záver vyzval na kolektívne aktivity s cieľom zabrániť vzostupu autoritárskych režimov a zabezpečiť, aby vo svete prevládali hodnoty mieru, spravodlivosti a ľudskosti.

Súčasťou podujatia boli diskusie s odborníkmi o inovatívnom prístupe k vzdelávaniu o holokauste, osobné príbehy obetí a návšteva múzea Auschwitz-Birkenau so sprievodcom. Účastníci položili sviečky k pamätníku obetí v Treblinke (Birkenau) a zdôraznili záväzok ľudstva, aby sa podobné tragédie už nikdy neopakovali.